text: bombage
  
  publiceret: 2022-03-05 10:37:41+01:00
  Bombage er en teknisk betegnelse for trykforøgelse i konserves under opbevaring. Overtryk skyldes udvikling af luftarter i den konserverede fødevare eller en kemisk reaktion mellem bestanddele i fødevaren og dåsens metal, der resulterer i udvikling af luftarten hydrogen. Teknisk set betegnes begge dele bombage, da det i værste tilfælde kan ende med, at dåsen går i stykker. Konserves med tydeligt overtryk bør som udgangspunkt kasseres.
  Bakteriel bombage opstår, hvis konservesdåsen har været varmebehandlet ved for lav temperatur eller i for kort tid. De gasproducerende bakterier kan være de meget farlige pølseforgiftningsbakterier eller andre clostridier.
  Kemisk bombage skyldes, at syre i tomatpasta eller andre sure grøntsags- og frugtprodukter reagerer med dåsens metaloverflade og udvikler hydrogen. Kemisk bombage er langt mindre farlig end bakteriel bombage og sker især, hvis den indre lakering af konservesdåsen mangler eller er ødelagt under transport af dåsen. Eddikesyre, mælkesyre, vinsyre eller citronsyre i den konserverede fødevare får dermed direkte adgang til konservesdåsens jern eller tin, der delvist opløses. Mindre mængder jern eller tin i fødevaren er ikke skadeligt, men især opløst jern kan give fødevaren en ubehagelig metalsmag.